Landbou sê vir eers nee vir hidrobrekingAgri SA se Janse Rabie en Johannes Möller tydens ‘n mediakonferensie in Centurion waar hulle dié organisasie se standpunt oor hidrobreking verduidelik het. Foto: Dalene de Vente/Maroela Media. Agri SA, een van die land se grootste landbou-organisasies, het Woensdag gesê hulle kan nie die regering se planne ondersteun om skaliegas deur hidrobeking op verskeie plekke in Suid-Afrika te ontgin nie. Die organisasie het tydens ŉ mediakonferensie, wat deur die Nasionale Persklub in Centurion gehou is, gesê georganiseerde landbou kan hidrobreking net ondersteun mits die regering en maatskappye wat die ontginning doen hulle kan verseker dat die skaliegasboorgate heeltemal tot hul volle landboupotensiaal gerehabiliteer sal word, ná dit uitgeput is. Daar sal ook maatreëls ingestel moet word om boere en hul werknemers te vergoed indien hulle water of land sou verloor deur die eksplorasie vir, of ontginning van skaliegas. Johannes Möller, president van Agri SA, het in sy sterkste uitspraak nog oor dié onderwerp gesê daar is eenvoudig net te veel onbeantwoorde vrae oor watervoorsiening en besoedeling as dit by hidrobreking kom. “Die aanvanklike moratorium op hidrobreking is juis ingestel sodat daar genoegsame navorsing oor die effek van die soort ontginning in die Karoo en ander dele van Suid-Afrika gedoen kan word. Dit het intussen verval en nou word ekplorasieregte en -permitte toegestaan, sonder dat alle vrae oor die impak op die omgewing heeltemal beantwoord is. Agri SA vra beslis vir meer navorsing hieroor. “Ons verstaan die regering se verpligting om nuwe energiebronne vir die land te ontwikkel. Agri SA is steeds verbind daartoe om die regering te ondersteun in hul poging om ekonomiese ontwikkeling in die land te verseker, maar ons sal nie dié soort ontwikkeling toelaat as dit Suid-Afrika se voedselsekuriteit in gedrang bring nie.” Möller meen dit blyk ook dat hidrobreking ŉ situasie kan veroorsaak waar skaliegasontwikkeling en landbou kompeteer vir water, wat reeds ŉ uiters skaars hulpbron in Suid-Afrika is, die gebruik van grond en selfs infrastruktuur soos paaie. ‘n Kaart vir Suid-Afrika se skaliegas eksplorasieregte en permitte. Foto: Maroela Media. Agri SA se provinsiale affiliasie in KwaZulu-Natal het onlangs interdikte in Pretoria se hooggeregshof verkry om die Petroleumverenging van Suid-Afrika (Pasa) te verbied om die onderskeie aansoeke vir eksplorasiereg en ŉ tegniese permit aan Rhino Oil en Gas Exploration South Africa toe te staan. Die betrokke gebied waar die maatskappye vir skaliegas wou soek, beslaan ŉ totaal van 1,6 miljoen hektaar en 15 000 plase in dié provinsie sou geraak word. “Die probleem met die toestaan van tegniese samewerkingspermitte en eksplorasieregte vir skaliegas is dat dit die houers van die regte die eksklusiewe reg gee om aansoek te doen vir produksieregte en om sodanige regte te verkry. “Dit sal onwys wees om nie van die begin af ŉ posisie oor hierdie kwessie in te neem nie, wetend dat regte wat vandag verkry word reeds die houers van die regte die mag sal gee om in die toekoms voort te gaan met volskaalse produksie,” het Janse Rabie, Agri SA se hoof van natuurlike hulpbronne, gesê. Marcus Pawson, hoof van AfriForum se omgewingsake, het gesê hy is verheug om te hoor dat Agri SA homself nou skaar by die standpunt van dié burgerregte-organisasie en groepe soos die Treasure the Karoo-aksiegroep wat teen hidobreking is. “AfriForum beplan om die hooggeregshof te nader om die regulasie wat deur die departement van minerale bronne oor skaliegasontwikkeling deur hidrobreking in 2015 saamgestel is, tersyde te stel. Hierdie regulasies is saamgestel voor verskeie navorsingsverslae oor hidrobreking afgehandel is. Intussen het die navorsing getoon dat Suid-Afrika glad nie gereed is vir hidrobreking nie en ook nie oor die genoegsame kennis of tegniese vaardighede en materiaal beskik om dit te doen nie,” het Pawson gesê. Hy het ook gesê AfriForum is nie teen die ekonomiese ontwikkeling van Suid-Afrika nie, die organisasie vra net dat dit op ŉ verantwoordelik wyse teenoor die omgewing geskied.